নাগৰিকত্ব সংশোধনী বিধেয়ক বাতিলৰ দাবীত অসমত প্ৰবল প্ৰতিবাদ অব্যাহত আছে। বিধেয়কখন আইনত পৰিণত কৰিলে অসম চুক্তি উলংঘা কৰা হ'ব। গতিকে অসম চুক্তি উলংঘা নকৰাৰ বাবে এক সংকল্প প্ৰস্তাৱ গ্ৰহণ কৰাৰ দাবী জনাইছে বিধান সভাৰ বিৰোধী দলপতি দেৱব্ৰত শইকীয়াই।
বৃহস্পতিবাৰে অসম বিধান সভাৰ কংগ্ৰেছ বিধায়িনী দলৰ কক্ষত এখন সংবাদমেল অনুষ্ঠিত কৰি বিৰোধী দলপতি দেৱব্ৰত শইকীয়াই এই সংকল্প প্ৰস্তাৱ গ্ৰহণৰ বাবে বিধান সভাৰ বিশেষ অধিবেশনৰ দাবী কৰে।
শইকীয়াই লগতে বৰ্তমান শাসকীয় দলৰ মন্ত্ৰী, বিধায়ক আৰু মুখপাত্ৰসকলে বিধেয়ক খনৰ সমৰ্থনত স্থিতি স্পষ্ট কৰি থকাৰ পাছতো চৰকাৰৰ মিত্ৰদল অসম গণ পৰিষদে এতিয়াও স্থিতি স্পষ্ট কৰিব পৰা নাই বুলি মন্তব্য কৰে।
বিজেপিয়ে ৰাজনৈতিক মুনাফা লাভৰ বাবে বাংলাভাষী আৰু অসমীয়া লোকৰ মাজত বিভাজন অনাৰ চেষ্টা চলাই থকা বুলিও দেৱব্ৰত শইকীয়াই মন্তব্য কৰে।
ইপিনে, নাগৰিকত্ব সংশোধনী বিধেয়কখন সন্দৰ্ভত বৰাকৰ কংগ্ৰেছ সাংসদ সুষ্মিতা দেব আৰু বিধায়ক কমলাক্ষ দে পুৰকায়স্থৰ মন্তব্য তেওঁলোকৰ ব্যক্তিগত মন্তব্য বুলি কৈ সেয়া দলৰ মন্তব্য নহয় বুলি কয়।
"তেওঁলোক দলৰ মুখপাত্ৰ নহয়, মুখপাত্ৰই ক'লেহে দলৰ মন্তব্য হ'ব। ইতিমধ্যে কংগ্ৰেছ ৱৰ্কিং কমিটিত অসম চুক্তি ৰূপায়ণৰ দাবী আৰু নাগৰিকত্ব সংশোধনী বিধেয়কৰ বিৰোধিতা কৰাৰ সিদ্ধান্ত গ্ৰহণ কৰা হৈছে,"- শইকীয়াই কয়।
ইয়াৰ উপৰি ৰাষ্ট্ৰীয় নাগৰিকপঞ্জী সন্দৰ্ভত বিৰোধী দলপতিজনে বহু প্ৰকৃত ভাৰতীয় নাগৰিকৰ নাম বাদ পৰাৰ দাবী কৰাৰ লগতে সেই লোকসকলে ১৯৭১ চনৰ আগৰ নথি থকাৰ পাছতো এতিয়া হাহাকাৰ কৰিবলগীয়া হৈছে বুলি মন্তব্য কৰে।
তেওঁ লগতে এন আৰ চিৰ ৰাজ্যিক সমন্বয়ক প্ৰতীক হাজেলাই এন আৰ চিৰ প্ৰক্ৰিয়াটোৰ পৰা পাঁচ প্ৰকাৰৰ নথি বাদ দিয়াৰ কাৰণে কিছুমান মনে সজা যুক্তি দাঙি ধৰা বুলিও কয়।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
